En nyvinning med APS-film var «information exchange», «IX», som gav mulighet til å lagre mer data på filmen utover det eksponerte bildet. Først og fremst ble dette utnyttet til å angi størrelsesforholdet fotografen ønsket for kopiene av bildet, men det ble også brukt til å registrere opplysninger som dato og klokkeslett da bildet ble tatt, bildetekst og opplysninger om eksponeringen som for eksempel innstillinger for lukkerhastighet og blenderåpning. Fremkallingsmaskinene kunne bruke denne informasjonen til å velge størrelsesforhold for kopiene, trykke informasjon på baksiden av fotografiet eller til å øke kvaliteten på kopiene.